b'\n_START_ARTICLE_\n\xc4\x8cetverec s krmarjem\n_START_PARAGRAPH_\n\xc4\x8cetverec s krmarjem je tip \xc4\x8dolna in vesla\xc5\xa1ka disciplina pri \xc5\xa1portnem veslanju._NEWLINE_\xc4\x8coln je blikovan tako, da v njem eden za drugim sedijo \xc5\xa1tirje vesla\xc4\x8di, ki \xc4\x8doln poganjajo s \xc5\xa1tirimi vesli, v \xc4\x8dolnu pa je \xc5\xa1e peti \xc4\x8dlan posadke, imenovan krmar, ki skrbi za popravljanje smeri \xc4\x8dolna. Krmar smer \xc4\x8dolna uravnava s smernim krmilom, v \xc4\x8dolnu pa lahko sedi bodisi spredaj, bodisi zadaj. Disciplina, v kateri tekujejo podobni \xc4\x8dolni brez krmarja se imenuje \xc4\x8detverec brez krmarja. Podoben \xc4\x8doln je tudi dvojni \xc4\x8detverec, v katerem pa vesla\xc4\x8di \xc4\x8doln poganjajo s \xc5\xa1tirimi pari vesel._NEWLINE_\xc4\x8coln za \xc4\x8detverec s krmarjem je podolgovat in ozek, v prerezu pa je polkro\xc5\xbeen. Taka oblika \xc4\x8dolna je pomembna zaradi \xc4\x8dim manj\xc5\xa1ega vodnega upora. \xc4\x8coln ima obi\xc4\x8dajno proti zadnjemu delu v vodi enojni stabilizator, ki skrbi za uravnavanje smeri ter pokon\xc4\x8dno stabilnost, krmar pa lahko z njim upravlja preko posebne ro\xc4\x8dice v notranjosti \xc4\x8dolna. Sprva so bili \xc4\x8dolni narejeni iz lesa, danes pa jih izdelujejo iz kompozitnih materialov (obi\xc4\x8dajno iz plastike, oja\xc4\x8dane z ogljikovimi vlakni). Sodobni \xc4\x8dolni so tako znatno la\xc5\xbeji in bolj trpe\xc5\xbeni od starih._NEWLINE_\xc4\x8cetverec s krmarjem je bil na sporedu Olimpijskih iger od za\xc4\x8detka pa vse do leta 1992, ko so ga umaknili s sporeda. Mednarodna vesla\xc5\xa1ka zveza disciplino danes priznava na Evropskih in Svetovnih prvenstvih.'